‘SCC-CPF’ทะลุเป้า
เงินลงทุนป้อนรายได้-กำไรสูงปูนซิเมนต์ไทยเล็งเพิ่มหมื่นล.
26 เม.ย. 2555

เงินลงทุนป้อนรายได้-กำไรสูงปูนซิเมนต์ไทยเล็งเพิ่มหมื่นล.
เงินลงทุนบานสะพรั่ง SCC เล็งเพิ่มเป้ารายได้อีกไม่น้อยกว่า 1 หมื่นล้าน การันตีกำไรปีนี้สูงกว่าปีที่แล้ว ส่วน CPF รายได้ทะลุ 3 แสนล้าน
นายกานต์ ตระกูลฮุน กรรมการผู้จัดการใหญ่ บริษัท ปูนซิเมนต์ไทย (SCC) เปิดเผยว่า ในช่วงกลางปีบริษัทเตรียมพิจารณาปรับเป้าหมายรายได้ของปีนี้เพิ่มขึ้นอย่างน้อย 1 หมื่นล้านบาท จากเป้าหมายเดิม 4 แสนล้านบาท ส่วนกำไรสุทธิมั่นใจว่าจะทำได้สูงกว่าปี 2554 
“ในไตรมาสแรกปีนี้บริษัทมีกำไรสุทธิ 5,972 ล้านบาท ลดลง 35% เมื่อเทียบกับงวดเดียวกันของปีก่อน ทำสถิติต่ำสุดในรอบ 8 ปี หรือ 32 ไตรมาส เนื่องจากส่วนต่าง (สเปรด) ของกลุ่มธุรกิจเคมีภัณฑ์ลดลง รับผลพวงจากราคาปรับขึ้นไม่ทันกับราคาน้ำมันที่ถีบตัวสูงขึ้นแตะระดับ 125 เหรียญสหรัฐต่อบาร์เรล ภายในระยะเวลาอันสั้น” นายกานต์ กล่าว
อย่างไรก็ตาม เชื่อว่าไตรมาสแรกเป็นระดับต่ำสุดของปีแล้ว และจะเริ่มดีขึ้น เพราะราคา HDPE เฉลี่ยในช่วงไตรมาส 2 นี้ เริ่มขยับขึ้นมาอยู่ที่ 453 เหรียญสหรัฐต่อตัน เทียบกับ 375 เหรียญสหรัฐในไตรมาสแรก ซึ่งระดับราคาน้ำมันที่จะเอื้อต่อการทำธุรกิจของ SCC ควรอยู่ที่ประมาณ 90 เหรียญสหรัฐต่อบาร์เรล
“ผลประกอบการ 2 จะเริ่มดีขึ้น เพราะส่วนต่างของผลิตภัณฑ์เริ่มดีขึ้น ธุรกิจซีเมนต์ก็มีการขยายตัวที่ดีและเงินประกันจากน้ำท่วมน่าจะสามารถบันทึกกลับเข้ามาเป็นกำไรประมาณ 500 ล้านบาท นอกจากนี้ไตรมาส 2 จะเป็นฤดูกาลบริษัทร่วมทุนที่ทาง SCC เข้าไปถือหุ้นในสัดส่วน 20-50% จะเริ่มจ่ายเงินปันผลกลับเข้ามา ซึ่งปีที่ผ่านมามีจำนวนสูงถึง 3,000 ล้านบาท บันทึกเข้าไปในกำไรก่อนภาษีดอกเบี้ยและค่าเสื่อม (อีบิทดา)” นายกานต์ กล่าว
สำหรับผลของการไปลงทุนในกลุ่มประเทศอาเซียนมีทิศทางที่ดี โดยไตรมาสแรกสามารถสร้างรายได้จากการขาย 6,367 ล้านบาท คิดเป็นสัดส่วน 6% ของรายได้รวม 1.02 แสนล้านบาท หรือขยายตัวถึง 21% จากช่วงเดียวกันของปีก่อน และบริษัทยังสนใจลงทุนต่อเนื่อง 
นายกานต์ กล่าวว่า ปีนี้มีความเป็นไปได้ว่าบริษัทน่าจะใช้เงินลงทุนสูงกว่าระดับ 4 หมื่นล้านบาท ที่ตั้งเป้าหมายไว้ และไม่มีปัญหาเนื่องจากมีหนี้สุทธิเพิ่มขึ้นเพียง 1.3 หมื่นล้านบาท เพราะมีเงินสดในมือสูงถึง 4.48 หมื่นล้านบาท ถือว่ามีความแข็งแกร่งสูงมาก และไตรมาส 2 ก็จะมีกระแสเงินสดเข้ามาอีก
ด้านนายอดิเรก ศรีประทักษ์ ประธานคณะผู้บริหาร บริษัท เจริญโภคภัณฑ์อาหาร (CPF) เปิดเผยว่า ปี 2555 บริษัทคาดว่าจะมีรายได้สูงกว่า 3 แสนล้านบาท เติบโตมากกว่า 50% จากปีก่อนที่ทำได้ 2.06 แสนล้านบาท เพราะเริ่มรับรู้รายได้จากการซื้อกิจการในจีนและเวียดนามนับตั้งแต่ปลายไตรมาสแรกที่ผ่านมาและดีขึ้นทุกไตรมาส คาดว่าจะขึ้นไปสูงสุดในไตรมาส 4 ทำให้รายได้มาจากต่างประเทศมากถึง 50% จากปีก่อนอยู่ที่ 25%
นายพิชญ์ โพธารามิก ประธานเจ้าหน้าที่บริหาร บริษัท จัสมิน อินเตอร์เนชั่นแนล (JAS) เปิดเผยว่า ตั้งเป้ารายได้ปีนี้เติบโต 15% จากปี 2554 ที่ทำรายได้ราว 9,580 ล้านบาท เพราะธุรกิจการให้บริการอินเทอร์ เน็ตความเร็วสูงเติบโตได้ดีมาก